ত্রিবেণী সঙ্গমের মহাকুম্ভে শ্যামাসুন্দরী মোনালিসার ঢেউ, সেনসেশন অনলাইনে

ওয়েব ডেস্ক: মোনালিসা (Monalisa)। বিশ্বের সর্বকালের সবচেয়ে সুন্দরী মহিলার ছবি। লিওনার্দো দ্য ভিঞ্চির (Leonardo The Vinci) আঁকা সেই মোনালিসা আচমকাই চর্চায় উত্তরপ্রদেশের প্রয়াগরাজে মহাকুম্ভ মেলায় (Mahakumbh)। মহাকুম্ভে মালা বিক্রি করা মোনালিসা নেট দুনিয়ায় মানুষের মন জয় করে নিল। টিনএজার মোনালিসার ভিডিও এখন ভাইরাল। মহাকুম্ভে তাকে ঘিরে উন্মাদনা চরমে। অনেকে লিওনার্দো দ্য ভিঞ্চির মোনালিসার সঙ্গে তাকে তুলনা করেছে। কয়রা চোখ, শ্যামলা মোনালিসার রূপের জাদুতে মুগ্ধ সবাই। সেখানে তার সঙ্গে সেলফি তোলার জন্যে হুড়োহুড়ি। এমন পরিস্থিতি হয়েছে যে মোনালিসা ভোঁসলের বাবা তাকে বাড়ি নিয়ে চলে যেতে বাধ্য হয়েছে। কপালে একটি ছোট্ট টিপ। গলায় একাধিক পুঁথির মালা। চোখে হাল্কা কাজল। সাজ পোশাকে অতি সাধারণ। ঠিক যেন পাশের বাড়ির মেয়ে। অথচ ত্রিবেণী সঙ্গমের ঢেউয়ের চেয়ে ওই মালা বিক্রেতার মায়া কাজল ঢেউ তুলেছে।

মালা কিনতে না কি আশেপাশে যেসব বিক্রেতারা ছিলেন তাঁদের দিকে কেউ ফিরেও চাইছেন না। এরকমই একজন শচীন গুপ্ত সোশ্যাল মিডিয়ায় লিখেছেন, আমার বিক্রি তলানিতে ঠেকেছে। কেউ কিনতেই চাইছে না। মোনালিসার মালা বিক্রির আবহে বিভিন্ন গান দিয়ে তৈরি করা ভিডিও ভাইরাল। তা নিয়ে সোশ্যাল মিডিয়ায় (Social Media) জোর চর্চা। কিন্তু লাইম লাইটে আসা মধ্যপ্রদেশের ইনদোরের বাসিন্দা মোনালিসা নিজে এই ঘটনায় যারপরনাই বিরক্ত। তার কথায়, ফটো, ফটো, ফটো খিঁচতে হ্যায়, ইয়ে আচ্ছি নেহি’। তবে মোনালিসা মুগ্ধ মহাকুম্ভের সাধুদের দেখে। তার কাছে মুণ্ডমালা সহ বিভিন্ন মালা কিনতে সাধুরা এসেছেন। তাদের ব্যবহারে খুশিতে চকচক করে ওঠে শ্যামলিমার মুখাবয়ব।